
Azt hazudtam, hogy. A hazugság mint performatívum és nem-morálisan felfogott társadalmi konstrukció

„Márpedig addig élsz, amíg szemrebbenés nélkül bárkinek a pofájába tudsz hazudni.”
(Bartis Attila: A nyugalom)
Bartis Attila fenti idézete első gondolatra talán meghökkentő lehet. Erős kijelentést tesz ugyanis. Messzebb megy annál a közhelynél, amelyet már korunk hőse is vall és elfogad, miszerint mindenki hazudik. De mit is jelent tulajdonképpen, hogy hazugság nélkül nem élhetünk? Azt, hogy a kisgyerek letagadja az iskolában kapott egyest? A férj hűséget esküszik, miközben szeretőt tart? A kormány fűt-fát mond, ígér és hazudik a kampánybeszédben? A reklámozott mosóportól a ruha mégsem lesz patyolattiszta? Vagy egyet kell értenünk Esti Kornéllal, aki egyik történetében megrója beszélgetőtársát, amiatt, hogy azt hazudta: jó napot kívánok? Ráadásul ott van az a probléma, hogy tudjuk-e egyáltalán, ki hazudik, ha ügyesen teszi?
A hazugságot a valós életben nem lehet olyan könnyen és mosolyogva emlegetni, mint Dr. House kapcsán. Megtanuljuk, hogy hazudni bűn, rosszallóan nézünk, szidalmazzuk az illetőt, ha kiderül a simlissége. Arról azonban kevés szó esik, szinte tabutéma, hogy miként is hazudunk. A tudományban ugyancsak kerülgetett témának számít: a hazugságokkal foglalkozó tanulmányok, esszék, könyvek jó része hazugságot tipologizáló és felismerő kézikönyvként vagy életvezetési tanácsgyűjteményként funkcionál. Pedig a hazugság életünk része, akár a magánszférára, akár a szélesebb szociális környezetre gondolunk. Társadalmi konstrukció, amelyet pszichológiai motivációval végzünk nap mint nap, és nyelviségünkben konstruálódik egyfajta beszédcselekvésként. Ennek a hazugságjelenségnek a működésére és elemzésének lehetőségére szeretnék egy lehetséges módot mutatni azzal, hogy a hazugságot nem-morálisan felfogott, társadalmi megegyezésen alapuló performatívumként értelmezem. Állításom az, hogy a hazugságperformatívum motivációjának, hivatkozási alapjának meghatározója az egyén (szociál)pszichológiai beállítottsága; kontextusa a társadalom és a társadalmi valóság, megképzője pedig a nyelv. Ezért a fogalommeghatározás, és rövid morálfilozófiai áttekintés után a hazugság szociálpszichológiai vonatkozásait és társadalmi vetületeit vizsgálom, majd az austini performatívum-rendszerbe való beépülését. Esettanulmányként a hazugság ilyetén működését Bartis Attila 2001-ben megjelent A nyugalom című regényének két hazugságmotívumának elemzésével szeretném megmutatni.



